ดีเดย์! THG ลงสนามวันแรกลุ้นราคาวิ่งแตะ 45 บาท
THG ลงสนามวันแรกลุ้นราคาวิ่งแตะ 45 บาท เล็งนำเงินระดมทุนขยายธุรกิจที่เกี่ยวเนื่องกับการรักษาพยาบาลเพื่อสร้างการเติบโตที่มั่นคง ด้วยจุดยืนในการเป็นผู้ให้บริการทางการแพทย์ที่มีคุณภาพมาตรฐานด้วยนวัตกรรมที่ทันสมัย
8 ธ.ค. 2560

ผู้สื่อข่าวรายงานว่า ในวันนี้ (7 ธ.ค.60) บริษัท ธนบุรี เฮลท์แคร์ กรุ๊ป จำกัด มหาชน หรือ THG จะเข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรมบริการ หมวดธุรกิจการแพทย์ โดยจะเสนอขายหุ้นสามัญเพิ่มทุน (IPO) จำนวนไม่เกิน 85 ล้านหุ้น ในราคา IPO ที่ 38 บาท หรือคิดเป็น 10.01% ของจำนวนหุ้นสามัญที่ออกและเรียกชำระแล้วทั้งหมดของบริษัท ภายหลังเสนอขายหุ้น IPO ครั้งนี้
โดยปัจจุบันมีทุนจดทะเบียน 849.08 ล้านบาท แบ่งเป็นหุ้นสามัญจำนวน 849.08 ล้านหุ้น มูลค่าที่ตราไว้ (พาร์) หุ้นละ 1 บาท โดยเป็นทุนที่ออกและชำระแล้ว 764.08 ล้านบาท
ด้าน นายบุญ วนาสิน ประธานกรรมการ THG เปิดเผยว่า บริษัทพร้อมนำหุ้นเข้าซื้อขายวันแรกในตลาดหลักทรัพย์แห่งประเทศไทยในวันนี้ (7 ธ.ค.60) โดยใช้ชื่อย่อ THG ในการซื้อขาย โดยเชื่อว่าด้วยความเชี่ยวชาญและประสบการณ์จากการดำเนินธุรกิจที่ยาวนานกว่า 40 ปี จนเป็นที่เชื่อถือของประชาชนที่มาใช้บริการ ตลอดจนแผนงานขยายการลงทุนทั้งในและต่างประเทศเพื่อมุ่งสู่เป้าหมายการเป็นผู้นำในอุตสาหกรรมการดูแลสุขภาพอย่างครบวงจร จะส่งผลให้หุ้น THG ได้รับการตอบรับที่ดีจากนักลงทุน
โดยหลังจากที่บริษัทเข้าจดทะเบียนในตลาดหลักทรัพย์ฯ มีความตั้งใจขยายธุรกิจที่เกี่ยวเนื่องกับการรักษาพยาบาลเพื่อสร้างการเติบโตที่มั่นคง ด้วยจุดยืนในการเป็นผู้ให้บริการทางการแพทย์ที่มีคุณภาพมาตรฐานด้วยนวัตกรรมที่ทันสมัย ในราคาที่ประชาชนส่วนใหญ่เข้าถึงได้ ซึ่งถือเป็นจุดแข็งที่ดึงดูดผู้มาใช้บริการ อีกทั้งมีบริการทางการแพทย์ที่ครบวงจรพร้อมให้การดูแลรักษาสุขภาพแก่ผู้มาใช้บริการทุกเพศทุกวัย
ทั้งนี้ บริษัทมีแผนขยายธุรกิจทั้งในและต่างประเทศหลายโครงการ โดยมีโครงการลงทุนในประเทศไทย ได้แก่ 1.โครงการโรงพยาบาลศูนย์ฟื้นฟูสุขภาพ ธนบุรี (ถนนบำรุงเมือง) เพื่อรองรับผู้ป่วยที่อยู่ในช่วงฟื้นฟูร่างกายหรือกายภาพบำบัด คาดว่าจะเริ่มทยอยเปิดให้บริการในปี 2561
2.โครงการ Jin Wellbeing County บนที่ดินประมาณ 140 ไร่ในย่านรังสิต เพื่อพัฒนาเป็นโครงการที่พักอาศัยสำหรับผู้สูงวัยและให้บริการทางการแพทย์อย่างครบวงจร คาดว่าโครงการเฟสแรกจะแล้วเสร็จในปี 2561-2562 3.โครงการขยายโรงพยาบาลธนบุรีและโรงพยาบาลธนบุรี 2
ขณะเดียวกัน ได้ขยายธุรกิจในต่างประเทศ ได้แก่ การร่วมทุนพัฒนาโรงพยาบาล Welly Hospital ในเมืองเวยไห่ ประเทศจีน โดยบริษัทถือหุ้นใหญ่ร้อยละ 58 ปัจจุบันเปิดให้บริการเต็มรูปแบบอย่างเป็นทางการแล้ว และการเข้าลงทุนใน Aryu International Health Care Company Limited ร่วมกับ Ga Mone Pwint Company Limited พันธมิตรท้องถิ่นในสาธารณรัฐแห่งสหภาพเมียนมา
โดยมีแผนเพิ่มสัดส่วนถือหุ้นเป็นร้อยละ 40 จากปัจจุบันถือหุ้นร้อยละ 10 ขณะนี้อยู่ระหว่างการก่อสร้างโรงพยาบาล  Ar Yu International Hospital ในเมืองย่างกุ้ง คาดว่าจะพร้อมเปิดดำเนินการในไตรมาส 2 ของปีหน้า
ด้าน น.ส.วรดา ตั้งสืบกุล รองผู้จัดการใหญ่ Investment Banking Coverage ธนาคารไทยพาณิชย์ จำกัด (มหาชน) ในฐานะที่ปรึกษาทางการเงิน เปิดเผยว่า THG ถือเป็นหนึ่งในผู้ดำเนินธุรกิจด้านการดูแลสุขภาพอย่างครบวงจรชั้นนำของประเทศไทย โดยมีชื่อเสียงเป็นที่ยอมรับในด้านคุณภาพมาตรฐานในการรักษาผู้ป่วยจากการมีทีมแพทย์ผู้เชี่ยวชาญและอุปกรณ์ทางการแพทย์ที่ทันสมัย ในราคาที่ประชาชนส่วนใหญ่สามารถเข้าถึงได้ ซึ่งถือเป็นจุดแข็งในเชิงการแข่งขัน ที่ทำให้บริษัทฯ มีผู้มาเข้ารับการรักษาและดูแลสุขภาพเป็นจำนวนมากในแต่ละปี
ทั้งนี้ ภายใต้วิสัยทัศน์ของผู้บริหาร THG ได้มีการขยายธุรกิจเพื่อสร้างการเติบโต โดยปัจจุบันมีโรงพยาบาลในเครือข่ายถึง 17 แห่ง และได้ขยายการลงทุนในธุรกิจที่เกี่ยวเนื่องกับการรักษาพยาบาล รวมถึงอยู่ระหว่างการขยายธุรกิจทั้งในและต่างประเทศ ซึ่งจะเพิ่มศักยภาพในการดำเนินธุรกิจและนำเสนอบริการที่เป็นมิติใหม่แก่คนไข้ ส่งผลให้ THG เป็นเครือข่ายการให้บริการดูแลสุขภาพอย่างครบวงจร
นายพายุพัด มหาผล ผู้ช่วยกรรมการผู้จัดการ บล.ธนชาต ในฐานะผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน เปิดเผยว่า การเข้าระดมทุนในตลาดหลักทรัพย์ฯ ของ THG ครั้งนี้ จะส่งผลดีต่อความแข็งแกร่งด้านฐานะการเงินและการเพิ่มศักยภาพในการขยายธุรกิจที่อยู่ระหว่างการลงทุนหลายโครงการ
โดย THG ถือว่ามีแบรนด์เป็นที่รู้จักในวงกว้างและเป็นที่เชื่อถือของผู้ป่วยที่มาเข้ารับการรักษา เนื่องจากมีประสบการณ์ในการดำเนินธุรกิจและให้การรักษาพยาบาลมาอย่างยาวนานกว่า 40 ปี
ขณะเดียวกัน จากการวางแผนงานขยายธุรกิจในประเทศไทยเพื่อเพิ่มขีดความสามารถในการให้บริการผู้ป่วย เชื่อว่าจะได้รับผลดีจากการที่ประเทศไทยกำลังก้าวสู่การเป็นสังคมผู้สูงอายุ ซึ่งเป็นกลุ่มเป้าหมายที่จะเข้ารับการดูแลรักษาสุขภาพ ตลอดจนพฤติกรรมของคนไทยที่หันมาใส่ใจสุขภาพและพร้อมใช้จ่ายในส่วนนี้เพิ่มขึ้น รวมถึงยังมีการขยายการลงทุนในต่างประเทศ ซึ่งถือเป็นการยกระดับสู่การเป็นผู้ดำเนินธุรกิจด้านการดูแลสุขภาพในระดับอินเตอร์เนชั่นแนล ที่จะส่งผลดีต่อโอกาสการเติบโตอย่างมั่นคงในอนาคต
อย่างไรก็ตาม แหล่งข่าวรายหนึ่ง เปิดเผยกับ “ข่าวหุ้นธุรกิจออนไลน์” ว่าราคาหุ้น THG เข้าซื้อขายวันนี้เป็นวันแรก (7 ธ.ค.60) มีแนวโน้มปรับตัวขึ้นแตะ 45 บาท จากราคา IPO ที่ 38 บาท มีอัพไซต์อยู่ที่ 18% ทั้งนี้ เนื่องจากสภาวะตลาดโดยรวมยังไม่สดใส จึงคาดว่า THG น่าจะมีแนวโน้มปรับตัวขึ้นได้ในระดับดังกล่าว